Diari Oficial de la Generalitat Valenciana


Sumari del DOGV 2976, del 22-04-1997 (1997/905057)

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/30/(2)/dof/vci/html**

### Dades del document

Número de DOGV
:   2976

Data del DOGV
:   22-04-1997

Secció del DOGV
:   I. DISPOSICIONS GENERALS

Número del document
:   1997/905057


Data del document
:   30-08-1996

Organisme emissor


Tipus de document
:   Resolució

Descriptors 

:   * Buñol
    * impacte ambiental
    * vigilància del medi ambient

Resolució de 3 de juliol de 1996, de la Dirección General de Qualitat Ambiental, per la qual es formula declaració d'impacte ambiental. Vist l'expedient 213/96-AIA, referent a la legalització, pel fet de mancar de llicència d'activitat, de la pedrera "La Rabosera-I" pertanyent a la concessió minera d'igual denominació, número 2.400, al terme municipal de Bunyol (la Foia de Bunyol), el titular de la qual és la Compañía Valenciana de Cementos Portland, SA.  
Vist que l'estudi d'impacte ambiental ha sigut sotmès al tràmit d'informació pública per l'Ajuntament de Bunyol, mitjançant un anunci publicat en el BOP de València núm. 117 i la notificació a propietaris de terrenys confrontants amb el de la pedrera, els quals han presentat 7 al·legacions, segons consta en el corresponent certificat del secretari municipal que es troba en l'expedient remés per la Comissió Provincial de Qualificació d'Activitats, rebut en data 15 de juliol de 1996. Totes les al·legacions manifesten el temor a les projeccions de pedres que s'han produït en alguna ocasió durant les voladures; en algun cas, fan referència a les molèsties del pols produït pel pas de vehicles. Per això, quatre de les al·legacions sol·liciten compensacions econòmiques.  
Atès que l'explotació de calcària "La Rabosera I" es troba en activitat des de fa més de 30 anys i que aquesta es prolonga en les seues cotes altes per la denominada "Rabosera II", que en realitat formen una mateixa pedrera. Aquesta última explotació, que sí que disposa de la pertinent llicència d'activitat, va ser objecte de dues declaracions d'impacte ambiental en dates 25 d'octubre de 1991 i 21 de juliol de 1994 (expts. 358/90-AIA i 260/93-AIA), amb caràcter favorable,  
Atès que l'activitat sol·licitada s'adequa al planejament urbanístic vigent i que no és previsible l'afecció a sòls ni vegetació natural pel fet d'haver sigut aquests retirats en el seu moment durant les fases inicials de l'explotació,  
Atès que els talussos finals de l'explotació i altres aspectes de la restauració resulten concordants amb els continguts de les declaracions d'impacte ambiental emeses anteriorment per a l'explotació "Rabosera II",  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5 de la Llei d'Impacte Ambiental i els concordants del seu reglament,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables,  
Atès que l'article cinquè de la Llei 2/89 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formula la següent Declaració d'Impacte Ambiental  
Primer  
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, la legalització de la pedrera "La Rabosera I", del terme municipal de Bunyol, d'acord amb la documentació tramitada i el compliment de les condicions següents:  
Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.  
Si durant el procés d'explotació de la pedrera, i a pesar que no és molt probable la seua existència per les raons exposades anteriorment, es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata, i a adoptar les mesures pertinents per a la seua protecció i conservació.  
El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anual en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el pla de restauració-estudi d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar als interessats que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI